Informácia o priebehu a výsledkoch zasadnutia 
2. Pracovného stola
pre hospodársku obnovu,  spoluprácu a rozvoj 
Paktu stability pre juhovýchodnú Európu  
Skopje, 18. november 2004

Zasadnutie 2. Pracovného stola pre hospodársku obnovu, rozvoj a spoluprácu (ďalej len „WT II“) sa uskutočnilo v Skopje dňa 18. novembra 2004 za účasti expertov z Albánska, Belgicka, Bosny a Hercegoviny, Bulharska, Kanady, Chorvátska, Českej republiky, Dánska, Fínska, Francúzska, Grécka, Holandska, Írska, Japonska, Luxemburska, Macedónska, Maďarska, Moldavska, Nemecka, Nórska, Poľska, Rakúska, Rumunska, Ruskej federácie, Slovenska, Slovinska, Srbska a Čiernej Hory, Španielska, Švédska, Švajčiarska, Talianska, Turecka, USA, Veľkej Británie a predstaviteľov medzinárodných organizácií Paktu stability.

Zasadnutiu predsedal viceprezident Európskej banky pre obnovu a rozvoj (EBRD) Fabrizio Saccomanni, ktorému ako spolupredseda asistoval profesor Andras Inotai, riaditeľ  Inštitútu svetovej ekonomiky Maďarskej akadémie vied. 

V nadväznosti na predchádzajúce zasadnutie WT II, ktoré sa uskutočnilo v Portoroži v júni 2004, bolo konštatované, že v rámci rôznych iniciatív WT II bol už dohodnutý politický rámec a kritériá pre celý rad reformných iniciatív v juhovýchodnej Európe (ďalej tiež „JVE“). Pravdou však ostáva, že hnacím motorom hospodárskeho rastu je implementácia reforiem, preto jednotlivé iniciatívy v rámci WT II  boli požiadané, aby svoju aktivitu zamerali predovšetkým na niekedy menej príťažlivú oblasť praktickej implementácie.

Rokovanie WT II bolo zamerané  na nasledujúce hlavné témy:
•	obchod,
•	spolupráca v oblasti energetiky,
•	rozvoj podnikania a rast zamestnanosti.

Závery rokovania WT II zhrnul predsedajúci Fabrizio Saccomanni, zdôraznil pritom nasledujúce momenty:

V oblasti obchodu sa pozornosť presunula z finalizácie dohôd na riešenie otázok ich implementácie s dôrazom na problematiku netarifných bariér. Predseda WT II Inotai v tejto súvislosti uviedol, že bude nevyhnutné zabrániť situácii, keď liberalizácia obchodu bude na papieri a jednotlivé krajiny budú pritom hľadať ochranu svojho trhu na sektorovej úrovni. Liberalizácia obchodu by mohla mať pre neistý región JVE výrazný dopad v oblasti prílevu priamych zahraničných investícií a v zvyšovaní konkurenčnej schopnosti hlavne v prípade malých krajín. Pracovná skupina pre obchod došla k záveru, že multilaterálna dohoda o voľnom obchode by mohla výraznou mierou prispieť k ekonomickému zefektívneniu procesu liberalizácie. Jednou z diskutovaných možností bolo geografické rozšírenie Stredoeurópskej dohody o voľnom obchode (CEFTA) alebo spojenie existujúcich bilaterálnych dohôd o voľnom obchode do novej multilaterálnej dohody o voľnom obchode – Dohody krajín juhovýchodnej Európy o voľnom obchode (SEEFTA – South East Europe Free Trade Agreement).

Diskusia o energetickej iniciatíve, známej tiež ako ECSEE (Energy Community in South East Europe – Energetické spoločenstvo krajín JVE), bola zameraná na niekoľko hlavných oblastí. Účastníci zasadnutia v prvom rade ocenili pokrok v rokovaniach o dohode, ktorá bude podpísaná medzi krajinami JVE a EÚ. Zástupca Rakúska, ktoré drží predsedníctvo iniciatívy, zdôraznil rozsah rozpracovaných aktivít, zahŕňajúcich zriadenie nezávislých regulačných úradov, deregulácia aktivít zameraných na prenos, produkciu a distribúciu energie. Bola vyjadrená podpora finalizácii predmetnej dohody v roku 2005. Pozornosť by sa pritom mala sústrediť nielen na legislatívne a regulačné mechanizmy, primeraný  dôraz by mal byť kladený aj na dosiahnutie zodpovedajúcej úrovne infraštruktúry zabezpečujúcej výrobu, prenos a distribúciu elektrickej energie a plynu. Osobitná zmienka bola venovaná skutočnosti, že 9.11.2004 bolo uskutočnené fyzické prepojenie elektrickej siete medzi EÚ a krajinami JVE, čo umožní, aby elektrická energia prúdila z Lisabonu do Sofie a z Atén do Helsínk. Pozornosť treba teraz sústrediť na to, aby elektrická energia bola ekonomicky produkovaná a distribuovaná v krajinách JVE, vrátane stanovenia požiadaviek na investície a na zvýšenie efektívnosti energetického systému. Medzi ďalšie úlohy patrí stanovenie výšky poplatkov za elektrickú energiu, zabezpečenie systému úhrady poplatkov, určenie systému sociálneho zabezpečenia, ktorý by sa aplikoval na ochranu sociálne slabších skupín. Na rokovaní WT II bolo tiež zdôraznené, že vytvorenie integrovaného energetického trhu v JVE predstavuje postupný a koordinovaný proces, ktorý bude naďalej vysoko politickou záležitosťou v regióne a bude si vyžadovať výraznú podporu verejnosti, čo by mohlo zvýšiť transparentnosť celého procesu, Žiadúce bude aj včasné zapojenie parlamentných politických strán a sociálnych partnerov.

V oblasti rozvoja podnikania a rastu zamestnanosti bolo konštatované, že hlavným dôvodnom na spustenie tejto iniciatívy v roku 2004 bolo poznanie, zdieľané všetkými účastníkmi WT II, že ekonomický rozvoj v JVE musí ísť ruka v ruke s primeraným rozvojom sociálnej politiky. Iba takto bude možné zabezpečiť udržateľnosť rôznych reforiem, ktoré prebiehajú v regióne a naznačiť smer, ktorým sa transformujúce krajiny majú uberať predtým, než sa im naskytne možnosť začleniť sa do EÚ. Zastrešujúca téma bola navrhnutá tak, aby dopĺňala a rozvíjala existujúce iniciatívy WT II (Dohovor o investíciách, Európska charta pre malé podniky a Proces spolupráce v politike zamestnanosti iniciovaný ministerskou konferenciou v Bukurešti v októbri 2003). Na zasadnutí pracovného stola bolo zdôraznené, že podpora rozvoja zamestnanosti v JVE je spoločnou zodpovednosťou všetkých iniciatív WT II – obchodu, podpory investovania, sociálnej súdržnosti, súkromného sektora a rozvoja infaštruktúry. 

Podľa vyjadrenia účastníkov zasadnutia WT II  došlo k zlepšeniu spolupráce v rámci jednotlivých iniciatív tohto pracovného stola, zlepšila sa tiež komunikácia s iniciatívami ostatných pracovných stolov. Dôkazom toho bol aj seminár v Skopje (11/2004), ktorý spojil Dohovor o investíciách so sektormi pre zamestnanosť a sociálny dialóg (patriacimi do Iniciatívy pre sociálnu súdržnosť), kde spoločne s medzinárodnými finančnými inštitúciami bolo diskutované, ako možno na regionálnej úrovni riešiť dopady reštrukturalizácie v priemysle. 

Predseda WT II pri hodnotení jednotlivých iniciatív vyjadril názor, že by uvítal, keby výsledky týchto snáh boli pretransformované do kvantifikovateľných záverov tak, aby informácie obsahovali viac konkrétnych čísiel. Je napríklad dôležité vedieť, aký vplyv má implementácia dohôd o voľnom obchode na pohyb tovarov medzi krajinami JVE alebo aký je podiel investícií na zelenej lúke na celkovom objeme priamych zahraničných investícií, prípadne koľko nových malých a stredných podnikov bolo vytvorených., aké sú prioritné požiadavky na investovanie do rozličných sektorov rozvoja infraštrukúry. Umožní to účastníkom pracovného stola, aby svoju diskusiu mohli zamerať viac na ekonomické záležitosti a politiky, ako iba na prehľad potrieb a plánov. Predseda WT II taktiež navrhol, aby ďalšie zasadnutie 2. Pracovného stola bolo venované prehľadu aktuálnej situácie a perspektív investovania do infraštruktúry, čo bolo jadrom mandátu Riadiacej skupiny pre infraštruktúru. V tejto súvislosti bolo spomenuté stretnutie ministrov dopravy krajín západného Balkánu (11.06.2004), na ktorom bolo podpísané Memorandum o porozumení o základnej (jadrovej) dopravnej sieti, čím okrem iného došlo k vytvoreniu regionálneho monitorovacieho mechanizmu. Ďalším príkladom bolo ministerské stretnutie Procesu dunajskej spolupráce (Bukurešť, 14.07.2004), ktoré odporučilo realizáciu ďalších aktivít v špecifických oblastiach. Špeciálny koordinátor Paktu stability vyzval účastníkov, aby prijali konkrétne opatrenia na to, aby Dunaj mohol zohrávať dôležitú úlohu ako vnútrozemská vodná cesta v Koridore VII. Na zasadnutí WT II bola vyjadrená podpora realizácii pilotných projektov verejno-súkromných spoločností v JVE. Uvedenú úlohu si za svoj cieľ stanovila nedávno vytvorená špeciálna skupina, pozostávajúca zo zástupcov medzinárodných finančných inštitúcií a podnikateľských poradenských rád.

Zasadnutie WT II bolo ukončené všeobecne formulovanými vyhláseniami, určité iskrenie vyvolala poznámka špeciálneho koordinátora Paktu stability Erharda Buseka, ktorý uviedol, že podľa názoru niektorých podnikateľov je jednoduchšie investovať v Číne alebo Indii ako v krajinách juhovýchodnej Európy. Profesor Inotai varoval pred silnou globálnou konkurenciou, ktorej musia čeliť krajiny JVE vo svojej snahe prilákať zahraničné investície. Zdôraznená bola pritom skutočnosť, že JVE má šancu získať primeraný podiel zahraničného kapitálu vďaka svojmu rastovému potenciálu a svojmu politickému a ekonomickému prepojeniu na EÚ, EIB, EBOR a ďalšie finančné inštitúcie, ktoré spolupracujú s Riadiacou skupinou pre infraštruktúru. Táto šanca, ktorá bola spomínaná aj v záveroch predsedu WT II pred rokom v Tirane, stále existuje, región však musí zaznamenať rýchly pokrok v implementácii reforiem. Čas pritom zohráva mimoriadne dôležitú úlohu, lebo táto šanca neostane navždy otvorená krajinám JVE. Predseda WT II pripomenul účastníkom zasadnutia, že priaznivé perspektívy hospodárskeho vývoja zahmlieva nerovnováha v štrukturálnych platbách, nedoriešené finančné záväzky a tiež rast cien ropy, ktorý môže byť hrozbou hospodárskeho oživenia vo svete s negatívnymi dôsledkami na transformáciu a hospodársky rast v krajinách JVE.

Podľa nedávno publikovanej správy EBOR ako aj podľa hodnotenia Dohovoru o investíciách Paktu stability väčšinu investičných prostriedkov v uplynulom období získali tie krajiny, ktoré najviac pokročili vo svojom reformnom procese. Zasadnutie WT II v tejto súvislosti uvítalo stratégiu Dohovoru o investíciách Paktu stability na roky 2005-2006, ktorá kladie dôraz na reformu politiky podpory prílevu priamych zahraničných investícií, rozvoj malého a stredného podnikania. Dôraz bude kladený aj na význam štruktúrovaného dialógu medzi jednotlivými vládami a súkromným sektorom. Účastníci zasadnutia WT II boli požiadaní, aby zintenzívnili svoje aktivity v tomto smere a využili pritom rôzne nástroje, ktoré majú k dispozícii, napríklad regionálnu sieť Rád zahraničných investorov, ktoré boli založené s podporou  Dohovoru o investíciách Paktu stability.           

Zhrnutie

Zasadnutie 2. Pracovného stola Paktu stability pre juhovýchodnú Európu opätovne zdôraznilo svoj zámer orientovať sa na implementáciu regionálnych stratégií, dohodnutých v rôznych sektoroch (dopravná infraštruktúra, energetika, obchod, rozvoj investícií a politika zamestnanosti). Zdôraznený bol tiež význam monitorovania a propagovania implementácie dohodnutých reforiem z pohľadu nevyhnutnej potreby zvýšiť prílev investičných prostriedkov (hlavne investícií na zelenej lúke) potrebných na dosiahnutie udržateľného hospodárskeho rozvoja. V súlade so zámerom WT II zlepšiť účinnosť a efektívnosť implementácie bol zdôraznený význam prebiehajúcej diskusie o multilaterálnej dohode o voľnom obchode. Väčší dôraz by mal byť kladený na podporu investovania a rozvoj podnikania, obzvlášť malého a stredného stavu. 

WT II ocenil pokrok v príprave medzinárodnej dohody o energetickom spoločenstve v JVE a vyjadril podporu jej finalizácii v roku 2005. Bol zdôraznený význam štruktúrovaného dialógu medzi zástupcami jednotlivých vlád a súkromného sektoru, jedným z prostriedkov na zintenzívnenie aktivít v tejto oblasti by malo byť využitie regionálnej siete Rád zahraničných investorov a Podnikateľských poradných výborov. Bola vyjadrená podpora využitiu pilotných projektov na urýchlenie implementácie reforiem v oblastiach vytvárania verejno-súkromných spoločenstiev, v zdravotníctve a bytovej politike. WT II zdôraznil význam udržateľného hospodárskeho rozvoja a v tejto súvislosti uvítal realizáciu projektov medzi jednotlivými iniciatívami, ktoré boli zamerané na rozvoj podnikania a zvyšovanie zamestnanosti. Bola vyjadrená podpora snahe zvýšiť vzájomnú informovanosť zástupcov jednotlivých vlád, parlamentov a sociálnych skupín o nákladoch, pozitívach a sociálno-ekonomických dopadoch reformného procesu, obzvlášť v súvislosti s pripravovanou medzinárodnou dohodou o energetickom spoločenstve v JVE. Aktivity Paktu stability v oblasti sociálnej súdržnosti boli uvítané v prvom rade ako miesto na výmenu skúseností z realizácie sociálnej politiky, podporu regionálnych projektov.